Diari Oficial de la Generalitat Valenciana


Sumari del DOGV 2114, del 30-09-1993 (1993/829305)

RESOLUCIÓ 126/III de la Comissió de Peticions de les Corts Valencianes per la qual s'aprova el Reglament d'organització i funcionament del Síndic de Greuges.
-------------------------------------------------------------------------------------------------------------------------------------------------------------

### Versions

 01/07/2008 - Actualitat  Text inicial: 01/10/1993 - 30/06/2008 

### Dades del document

Número de DOGV
:   2114

Data del DOGV
:   30-09-1993

Secció del DOGV
:   ALTRES DISPOSICIONS

Número del document
:   1993/829305


Data del document
:   21-09-1993

Organisme emissor
:   Corts Valencianes

Tipus de document
:   Resolució

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 01.07.2008 - 25.03.2022**

 

**Resolució 126/III de la Comissió de Peticions de les Corts Valencianes per la qual s'aprova el Reglament d'organització i funcionament del Síndic de Greuges.**

 

[**(DOGV núm. 2114 de 30.09.1993)**](http://www.dogv.gva.es/datos/1993/09/30/pdf/1993_829305.pdf)**Ref. 2284/1993**

La Comissió de Peticions de les Corts Valencianes, en la reunió celebrada el dia 21 de setembre de 1993, d'acord amb el que estableix la Disposició addicional de la Llei 11/1988, de 26 de desembre, del Síndic de Greuges, ha aprovat el següent

REGLAMENT D'ORGANITZACIÓ I FUNCIONAMENT   
 DEL SINDIC DE GREUGES

TITOL I. Disposicions generals

**Article primer**

1. El síndic de greuges és l'alt comissionat de les Corts Valencianes, designat per aquestes, per a la defensa dels drets i llibertats compreses en els títols I de la Constitució i de l'Estatut d'Autonomia; per a la qual cosa podrà supervisar l'actuació de l'administració pública de la Comunitat Valenciana, en l’àmbit de les competències que li atribueixen l'article 24 de l’Estatut d'Autonomia i la Llei del Síndic de Greuges.

2. Per a complir millor les seues funcions, el síndic de greuges mantindrà les relacions necessàries de coordinació i cooperació amb el Defensor del Pueblo en els termes que es fixen en els corresponents convenis que se subscriguen a l'empara del que disposa l'article 12.3 de la Llei del Síndic de Greuges.

**Article segon**

1. El síndic de greuges no estarà sotmés a cap manament imperatiu i no pot rebre instruccions de cap autoritat per a poder actuar amb objectivitat i independència. Gaudirà de la inviolabilitat i altres prerrogatives inherents al seu càrrec, en els termes establerts en l'article 6 de la Llei del Síndic de Greuges.

2. Mentre es troben en el compliment de les seues funcions, els adjunts del síndic de greuges gaudiran de les mateixes prerrogatives que aquest.

3. Per a la seua constància davant tothom, les Corts Valencianes expediran un document acreditatiu de la seua personalitat i càrrec al síndic i als seus adjunts, en el qual de manera fefaent consten aquests extrems.

**Article tercer**

1. El síndic de greuges sols respon de la seua gestió davant les Corts Valencianes.

2. Els adjunts del síndic responen directament de la seua gestió davant del síndic de greuges i de la Comissió de Peticions de les Corts Valencianes.

Article quart

1. Les funcions rectores i administratives de la institució del Síndic de Greuges corresponen al seu titular i als adjunts en l’àmbit de les seues competències.

2. Per a l’exercici de les seues funcions, el síndic de greuges estarà assistit per una Junta de Coordinació i Règim Interior.

**Article cinqué**

El nomenament del síndic de greuges i el dels adjunts, en el cas que foren funcionaris públics, implicarà el seu pas a la situació de serveis especials o equivalent.

**Article sisé**

Tant el síndic de greuges com els adjunts primer i segon tindran el tractament que els corresponga a la seua categoria institucional.

TITOL II. Del Síndic de Greuges

**Article seté**

A més de les establertes en l’Estatut d'Autonomia i en la Llei del Síndic de Greuges i de la representació de la institució, correspondran al síndic de greuges les competències següents:

a) Estructurar la institució en àrees especialitzades per matèries i assignar a cada assessor l'àrea que estime convenient. Perquè acomplisca millor els objectius que té assignats, el síndic de greuges podrà agrupar les diferents àrees de la institució en els departaments següents:

- Administracions públiques

- Relacions amb el Defensor del Pueblo

- Urbanisme, medi ambient, i qualitat de vida

- Drets humans i protecció del menor

b) La proposta - perquè l'aprove la Comissió de Peticions de les Corts Valencianes- del Reglament d'Organització i Funcionament de la Institució i la d'aquelles modificacions que considere convenient introduir en el futur, per a un millor funcionament de la institució.

c) Proposar i procedir al nomenament dels seus adjunts, previ dictamen favorable de la Comissió de Peticions de les Corts Valencianes.

d) Mantenir relació directa amb les Corts Valencianes, mitjançant el seu president.

e) Mantenir relació directa amb el president de la Generalitat Valenciana i els consellers del seu govern.

f) Mantenir relació directa amb el president del Tribunal Superior de Justícia de la Comunitat Valenciana.

g) Mantenir relació directa amb el fiscal en cap del Tribunal Superior de Justícia de la Comunitat Valenciana.

h) Convocar i fixar l’ordre del dia dels afers a tractar en les reunions de la Junta de Coordinació i Règim Interior i dirigir les deliberacions.

i) Establir la plantilla, seleccionar i nomenar al personal al servei de la institució i al secretari general, segons el que estableixen la Llei de la funció pública valenciana i les normes concordants.

j) Aprovar, d'acord amb les directrius generals fixades per la Mesa de les Corts Valencianes, el projecte de pressupost de la institució i acordar-ne la tramesa al president de les Corts per a l'aprovació definitiva per l’esmentada Mesa i la incorporació als pressuposts de les Corts Valencianes.

k) Fixar les directrius per a l’execució del pressupost.

l) Dirigir i coordinar l'activitat dels adjunts.

m) Dirigir i coordinar l'activitat dels serveis de la institució i dur el despatx ordinari amb el secretari general.

n) Dirigir la tramitació, comprovació i investigació de les actuacions que s'inicien d'ofici i de les queixes formulades.

o) Resoldre sobre l'admissió a tràmit o el refús de les queixes presentades, i dictar-ne resolució última.

p) Exercir la potestat disciplinària.

q) Aprovar les bases per a la selecció del personal i la contractació d'obres i subministraments, de conformitat amb el que hi ha establert en la Llei del Síndic de Greuges, la Llei de la funció pública valenciana, la Llei de contractes de l’estat i en aquest reglament.

r) Aprovar les instruccions d'ordre intern que es dicten per a l’ordenació millor dels serveis de la institució.

s) Supervisar el funcionament de la institució.

**Article vuité**

1. El síndic de greuges cessarà en les seues funcions per les causes i de conformitat amb el que hi ha establert en l'article 5 de la seua llei.

2. Fins que no es faça efectiva la presa de possessió del nou Síndic de Greuges, exerciran el càrrec, interinament i amb plenitud de funcions, els adjunts, pel seu ordre, de forma rotatòria, per un període de sis mesos cadascun d’ells. ****[1]****

**Article nové**

1. El síndic de greuges podrà estar assistit per un gabinet tècnic, sota la direcció del secretari general o d'un dels assessors que designarà i cessarà lliurement.

2. Correspon al gabinet tècnic realitzar els estudis i informes que se li encomanen.

3. Així mateix el síndic de greuges podrà estar assistit per una secretària particular que, entre altres, exercirà les funcions de protocol.

**Article deu**

1. El síndic de greuges donarà compte anualment a les Corts Valencianes de la gestió realitzada en un informe que presentarà a la Comissió de Peticions, quan es troben reunides en període ordinari de sessions.

2. Sense perjudici d'aquest informe i dels extraordinaris o especials als que fa esment l'article 31.2 de la Llei del Síndic de Greuges, aquest podrà donar compte periòdicament a la Comissió de Peticions de les seues activitats en relació amb un període determinat o un afer concret. Així mateix, aquesta comissió podrà sol·licitar al síndic, a través del president de les Corts Valencianes, aquella informació que considere convenient sobre afers de la competència d'aquell.

TITOL III. Els adjunts del Síndic de Greuges

**Article onze**

1. Els adjunts del síndic de greuges seran nomenats per un termini que conclourà, si s'escau, quan haurà cessat el síndic que els haurà nomenat, llevat del supòsit que l’esmentat síndic hagués cessat per alguna de les causes que no siga contemplada en la lletra b) de l'article 5 de la seua llei, i en aquest cas els adjunts cessaran automàticament amb ocasió de la presa de possessió del nou síndic de greuges.

2. A l’efecte del dictamen previst en l'article 8 primer de la Llei del Síndic de Greuges, aquest darrer notificarà a la Comissió de Peticions de les Corts Valencianes, a través del seu president, el nom dels adjunts que es proposa nomenar. Aquesta notificació s'efectuarà dins dels quinze dies hàbils següents a la data del seu nomenament com a síndic per les Corts.

3. Quan la Comissió de Peticions haurà emés el seu dictamen favorable, el síndic de greuges procedirà amb caràcter immediat al nomenament dels adjunts que es publicarà en el Diari Oficial de la Generalitat Valenciana i en el Butlletí Oficial de les Corts Valencianes.

4. Els adjunts prendran possessió del seu càrrec davant el president de les Corts Valencianes i el síndic de greuges; prestaran jurament o promesa d'acatament a la Constitució Espanyola i a l’Estatut d'Autonomia de la Comunitat Valenciana i de fidel realització de les seues funcions.

**Article dotze**

1. Els adjunts estaran sotmesos al mateix règim de prerrogatives i incompatibilitats que et síndic de greuges.

2. Els adjunts hauran de cessar, dins dels quinze dies següents al de la publicació del seu nomenament i, en qualsevol cas, abans de la presa de possessió, en tota situació d'incompatibilitat que pogueren afectar-los. En cas contrari, s'entendrà que no accepten el nomenament.

3. Si la situació d'incompatibilitat sobrevingués després d'haver pres possessió del càrrec d'adjunt, s'entendrà que renuncia a aquest càrrec en la data en què aquella es produeix.

**Article tretze**

1. Correspondran als adjunts, a més de les funcions que els encomana la Llei del Síndic de Greuges, les competències següents:

a) Exercitar les funcions del síndic de greuges en els casos de delegació expressa i de substitució previstos en la llei i en aquest reglament.

b) Dirigir la tramitació, comprovació i investigació de les queixes formulades i de les actuacions iniciades d'ofici pel síndic de greuges, quan els hagen estat delegades per aquell dur a terme les actuacions, comunicacions i notificacions pertinents i donar compte d'elles i del resultat al síndic.

c) Proposar al síndic de greuges la resolució que correspon en aquells afers que els hauran estat encomanats. El síndic de greuges podrà sol·licitar per a ell en tot moment coneixement, direcció o tractament de qualsevol queixa la tramitació de la qual els haurà estat encomanada per aquell a qualsevol dels adjunts.

d) Realitzar aquelles funcions que els hauran d'estat delegades i dirigir les àrees assignades pel síndic, de conformitat amb el que hi ha disposat en la Llei del Síndic de Greuges i en aquest reglament. Aquestes circumstàncies seran comunicades, si s'escau, a la Comissió de Peticions. Cada adjunt es responsabilitzarà dels afers o de les àrees que se li encomanen.

e) Col·laborar amb el síndic en la confecció de l'infon-ne anual i dels informes extraordinaris o especials que hauran d'elevar-se a les Corts Valencianes.

f) Auxiliar el síndic en les seues relacions amb les Corts Valencianes.

g) Despatxar amb el secretari general en cas d'absència, delegació o substitució del síndic de greuges.

h) Assumir les altres funcions que se'ls encomane de conformitat amb la Llei del Síndic de Greuges i amb aquest reglament.

**Article catorze**

1. Els adjunts del síndic de greuges cessaran per alguna de les causes següents:

a) Per renúncia.

b) Per expiració del mandat o del seu nomenament.

c) Per mort o incapacitat sobrevinguda.

d) Per actuar amb notòria negligència, mala fe o interès personal en l'acompliment dels deures i obligacions del càrrec. En aquest cas, el cessament s'efectuarà a proposta raonada del síndic de greuges dirigida a la Comissió de Peticions de les Corts Valencianes, de conformitat amb el mateix procediment i majoria requerida per a atorgar la conformitat amb anterioritat al seu nomenament, i prèvia audiència de l’interessat.

e) Per haver estat condemnat, mitjançant sentència ferma, per delicte dolós.

2. El cessament dels adjunts es publicarà en el Diari Oficial de la Generalitat Valenciana i en el Butlletí Oficial de les Corts Valencianes.

TITOL IV. De la Junta de Coordinació i Règim Interior

**Article quinze**

1. La Junta de Coordinació i Règim Interior estarà composta pel síndic de greuges, els adjunts i el secretari general, que actuarà com a secretari d'aquesta amb veu però sense vot.

2. La Junta de Coordinació i Règim Interior tindrà les competències següents:

a) Informar de les qüestions que afecten la determinació de la plantilla, les bases per a la seua selecció, i també el nomenament i cessament del personal al servei de la institució.

b) Assabentar-se i informar dels afers que corresponguen a l’elaboració del projecte de pressuposts i de la seua execució, i també la liquidació d'aquest, formulada pel secretari general, abans de la seua tramesa per part del síndic de greuges a les Corts Valencianes.

c) Informar sobre les propostes d'obres, serveis i subministraments, i també sobre les bases de contractació d'aquests.

d) Assistir el síndic de greuges en l’exercici de les seues competències en matèria de personal i econòmico- financeres.

e) Cooperar amb el síndic de greuges en la tasca de coordinació de l'activitat de les distintes àrees i la millor ordenació dels serveis.

f) Conèixer i informar el síndic de greuges sobre l’informe anual o els informes extraordinaris o especials que s'eleven a les Corts Valencianes.

g) Informar i assessorar el síndic de greuges sobre el projecte de reforma d'aquest reglament.

h) Conèixer i informar sobre les possibles recomanacions a les Corts Valencianes, al Consell o, si escau, al Defensor del Pueblo, interessant la seua actuació davant el Tribunal Constitucional en defensa de l’Estatut d'Autonomia de la Comunitat Valenciana.

i) Assessorar el síndic de greuges sobre les qüestions que considere escaient de sotmetre a la seua consideració.

2. A les sessions de la Junta de Coordinació i Règim Interior podran assistir, tan sols als efectes de retre l’oportuna informació que se'ls demane, aquelles persones que el síndic de greuges considere oportú convocar.

3. Dels temes tractats el secretari general estendrà acta.

TITOL V. Del Secretari General

**Article setze**

1. El síndic de greuges nomenarà lliurement el secretari general, dida la Junta de Coordinació i Règim Interior.

2. Corresponen al secretari general les competències següents:

a) El govern i règim disciplinari de tot el personal. Podrà exercir les competències que no li siguen atribuïdes de manera específica al síndic de greuges, als adjunts i a la Junta de Coordinació i Règim Interior, i en retrà compte en les reunions periòdiques d'aquesta, sense perjudici de les competències que en aquesta matèria li siguen atribuïdes al síndic.

b) Preparar i elevar l'avantprojecte de pressupostos de la institució a la Junta de Coordinació i Règim Interior.

c) Administrar els crèdits per a despeses del pressupost de la institució.

d) Preparar i presentar a la Junta de Coordinació i Règim Interior per al seu infon-ne, les propostes de selecció dels assessors i demés personal al servei del síndic de greuges.

e) Despatxar els afers amb el síndic de greuges i l'adjunt que corresponguen.

f) Com a responsable del registre, informarà el síndic de greuges o els adjunts d'aquest, si escau, del nombre i la naturalesa dels escrits dirigits a l’oficina del síndic de greuges, als efectes que convinga.

g) Redactar les actes i comunicar els acords de la Junta de Coordinació i Règim Interior.

3. En cas de vacant, absència o malaltia, el secretari general serà substituït interinament per l'assessor que designe el síndic de greuges.

**Article disset**

L'organització de la Secretaria General constarà dels serveis següents:

a) Règim econòmic.

b) Règim interior, estudis, documentació, publicacions i biblioteca.

c) Registre general, oficina d'informació i de relacions amb el Defensor del Pueblo.

d) Arxiu.

**Article divuit**

1. Tots els escrits dirigits al síndic de greuges es rebran a través de l’oficina de registre, on s'examinaran i es classificaran. Periòdicament es trametrà la relació escaient a la Junta de Coordinació i Règim Interior.

2. Es constituirà un servei d'arxiu sota la directa responsabilitat del secretari general, que adoptarà les mesures necessàries en ordre a la documentació i custòdia dels documents reservats o secrets als quals es refereixen els articles 22 de la llei i 20 d'aquest reglament.

3. L'oficina d'informació posarà en coneixement de les persones que ho sol·liciten, el contingut i abast de les competències del síndic de greuges i. les orientarà sobre la forma i mitjà d'interposar una queixa davant aquest, i deixarà constància estadística de les informacions emeses i del seu contingut.

4. Del funcionament de tots els serveis, el secretari general retrà compte a la Junta de Coordinació i Règim Interior.

TITOL VI. Del procediment a seguir per a la presentació   
 i tramitació de les queixes

**Article dinou**

1. En l’exercici de les competències que li són atribuïdes al síndic de greuges i als adjunts, i també la tramitació i investigació de les queixes, s'estarà al que disposa la Llei del síndic de greuges i aquest reglament.

2. La presentació d'una queixa davant el síndic de greuges, així com la posterior admissió, si esqueia, no suspendrà en cap cas els terminis prevists en les lleis per a recórrer, tant per la via administrativa com per la jurisdiccional. D'igual manera, mai no suspendrà l’execució de la resolució o de l'acte afectat per la queixa.

**Article vint**

1. Únicament el síndic de greuges i, si escau, els adjunts i el secretari general, tindran coneixement dels documents classificats oficialment per la legislació vigent com a secrets o reservats.

2. Aquests documents seran degudament custodiats sota la responsabilitat del síndic de greuges.

3. El síndic de greuges disposarà allà que procedesca en ordre a la classificació com a reservada dels documents, per tal de garantir el dret a la intimitat de les persones, així com el que preceptua l'article 22.2 de la Llei del síndic de greuges.

4. En cap cas es podrà fer referència al contingut dels documents secrets en els informes del síndic de greuges o en la seua resposta a la persona que haguera presentat la queixa o requerit la seua intervenció.

5. Les referències a documents reservats en els informes a les Corts Valencianes seran prudentment apreciades pel síndic de greuges.

**Article vint-i-un**

Per a la tramitació i investigació de les queixes que li hagen estat trameses pel Defensor del Pueblo, el síndic de greuges se subjectarà al que disposa la seua llei i aquest reglament i, si escau, al que estableixen els convenis de col·laboració que oportunament signen ambdues institucions.

TITOL VII. Personal al servei del Síndic de Greuges

**Article vint-i-dos**

1. De conformitat amb el que disposa l'article 35 de la Llei del síndic de greuges, el personal que es trobe al servei de la institució, i mentre hi permanesca, es considerarà personal al servei de les Corts Valencianes, sense perjudici de la seua dependència orgànica, funcional i disciplinària del síndic de greuges.

2. El personal al servei del síndic de greuges es regirà per la Llei de la funció pública valenciana, aquest reglament i, amb caràcter supletori, pels Estatuts de govern i règim interior de les Corts Valencianes, i altre normes concordants.

**Article vint-i-tres**

1. El síndic de greuges seleccionarà i nomenarà les persones al seu servei, d'acord amb el que disposa la Llei del síndic de greuges, la Llei de la funció pública valenciana i supletòriament els Estatuts de govern i règim interior de les Corts Valencianes i normes concordants. En aquests nomenaments es procurarà donar prioritat als funcionaris públics.

2. Quan s'incorporen al servei del síndic de greuges funcionaris provinents de l'administració pública de la Generalitat Valenciana, s'estarà al que disposa l'article 35.2 de la Llei del síndic de greuges.

3. En els casos de funcionaris procedents de les altres administracions públiques, es regirà pel que diga la pròpia normativa.

4. La resta del personal que no reunesca les condicions de funcionari de carrera de les administracions públiques, tindrà la consideració de personal eventual al servei del síndic de greuges.

**Article vint-i-quatre**

1. El personal al servei del síndic de greuges podrà ser funcionari interí, personal eventual o laboral, conforme preveu l'article 2.2 de la Llei de la funció pública valenciana, l'article 34 de la Llei del síndic de greuges, els Estatuts de govern i regim interior de les Corts Valencianes i aquest reglament.

2. El personal al servei del síndic de greuges estarà compost per assessors, tècnics administratius, auxiliars i subalterns.

**Article vint-i-cinc**

El personal al servei del síndic de greuges s'estructurarà, a efectes retributius, en els grups corresponents als de les Corts Valencianes.

**Article vint-i-sis**

1. Els assessors prestaran al síndic de greuges i als adjunts la cooperació tècnico- jurídica que resulte necessària per a compliment de les seues funcions.

2. Els assessors seran nomenats i cessats lliurement pel síndic de greuges, d'acord amb el que disposa la Llei de la funció pública valenciana, la Llei del síndic de greuges i aquest reglament. En tot cas, cessaran al temps de la presa de possessió d'un nou síndic de greuges.

**Article vint-i-set**

Tota persona al servei del síndic de greuges es troba subjecta al

deure de guardar estricta reserva en relació amb els afers que es tramiten davant d'aquest. L'incompliment d'aquest deure se sancionarà conforme al que disposa aquest reglament.

**Article vint-i-vuit**

1. El règim de prestació de servei serà el de dedicació exclusiva per a tot el personal.

Sols podrà fer-se compatible, si s'escau, amb la docència, prèvia autorització expressa i lliure del síndic de greuges i en les condicions que per a això estableix la Llei d'incompatibilitats.

2. La condició d'assessor del síndic de greuges serà, a més, incompatible amb tot el mandat representatiu; amb tot càrrec polític o l’exercici de funcions directives en un partit polític, sindicat, associació o fundació, i amb la utilització al servei d'aquests; així com amb l’exercici de qualsevol altra activitat professional, lliberal, mercantil o laboral.

TITOL VIII. Règim disciplinari

**Article vint-i-nou**

El personal al servei del Síndic de Greuges podrà ser sancionat per la comissió de faltes disciplinàries derivades de l’Incompliment dels seus deures, d'acord amb la llei.

**Article trenta**

1. Les faltes podran ser lleus, greus o molt greus.

2. Són faltes lleus:

a) La falta d'assistència sense causa justificada.

b) Les faltes de puntualitat repetides sense causa justificada.

c) L'incompliment de l’horari de treball diverses vegades en el transcurs d'un mes sense causa justificada.

d) El retard negligència o oblit en el compliment de les funcions.

e) La incorrecció lleugera envers els ciutadans que es dirigisquen al Síndic de Greuges o envers la resta del personal de la institució.

f) L'oblit en la conservació dels locals, materials o els documents encarregats.

3. Són faltes greus:

a) La desobediència greu i injustificada als superiors.

b) La realització d'actes que atempten contra el decor de les institucions públiques.

c) Causar, per negligència, perjudicis greus a la conservació dels locals, material o els documents de la institució.

d) Les incorreccions greus envers el Síndic de Greuges, els adjunts, el secretari general, el personal de la institució o els ciutadans que hi acudisquen.

e) L'exercici d'activitats incompatibles.

f) La reincidència en una falta lleu per tercera vegada en el transcurs de l’últim any.

4. Són faltes molt lleus:

a) Les accions constitutives de delicte dolós.

b) La infracció del deure de reserva, establert en l'article 27 d'aquest reglament.

5. Les sancions s'imposaran i graduaran d'acord amb la gravetat major o menor del fet, i seran les següents:

a) Per faltes lleus, les d'apercebiment i suspensió d'un a cinc dies d'ocupació i remuneració.

b) Per faltes greus, les de suspensió d'ocupació i remuneració fins a un màxim de sis mesos.

c) Per faltes molt greus les de suspensió d'ocupació i remuneració del servei o separació del servei de sis mesos a sis anys.

**Article trenta-un**

1. La imposició d'una sanció per la comissió d'una falta lleu serà proposta al secretari general pel superior jeràrquic del funcionari. Aquell, prèvia audiència del presumpte infractor,, imposarà la que corresponga, sense que això origine la incoació de l’expedient.

2. La imposició d'una sanció per la comissió d'una falta greu o molt greu s'imposarà en virtut d'expedient instruït a l’efecte. Aquest expedient constarà de l'acord d'obertura, plec de càrrecs, al·legacions del presumpte infractor, prova practicada i resolució adoptada o proposta de resolució, si s'escau.

3. La incoació de l’expedient, la resolució posterior així com, si s'escau, la imposició de les sancions correspon al secretari general. Cas de tractar-se de sancions molt greus sols podran ser imposades pel síndic de greuges. De les sancions greus o molt greus s'informarà, a l’òrgan representatiu del personal de la institució.

4. Les anotacions en el full de serveis relatives a sancions imposades podran cancel·lar-se a petició del funcionari, una vegada transcorregut el període equivalent a la prescripció de la falta, a comptar de la fermesa de la resolució, sempre i quan no s'haguera incoat un expedient nou al funcionari que done lloc a sanció. La cancel·lació no impedirà l'apreciació de reincidència si el funcionari toma a incórrer en falta. En aquest cas els terminis de cancel·lació seran pel doble de temps establert.

**Article trenta-dos**

1. Les faltes lleus en prescriuran als tres mesos comptadors des de la comissió, les greus a l'any, i les molt greus als dos anys.

2. Les mateixos terminis s'aplicaran a la prescripció de les sancions, comptats des del dia que, hagen adquirit fermesa de les resolucions que els imposen o que es trenque el seu compliment.

**Article trenta-tres**

1. En tot cas, contra les resolucions a les quals es refereix aquest títol, cabrà interposar recurs davant el Síndic de Greuges en el termini d'un mes.

2. Contra les resolucions del Síndic de Greuges que resolguen reclamacions en matèria de personal cabrà interposar aquells recursos que procedisquen segons la legislació vigent.

TITOL IX. Règim econòmic

**Article trenta-quatre**

1. El pressupost de la institució del Síndic de Greuges constituirà una partida independent en els pressupostos de les Corts Valencianes.

2. El Síndic de Greuges remetrà el projecte de pressupostos de la institució a la mesa de les Corts Valencianes als efectes oportuns.

3. El règim de comptabilitat i intervenció que s'aplicarà en la institució serà el de les Corts Valencianes.

4. El director de l'Àrea Econòmica de les Corts Valencianes exercirà la funció assessora i fiscalitzadora, segons la normativa aplicable a les Corts Valencianes.

**Article trenta-cinc**

1. L'estructura del pressupost de la institució del Síndic de Greuges s'acomodarà als pressupostos de les Corts Valencianes.

2. S'aplicaran les normes que regeixen en les Corts Valencianes per a la transferència de crèdits entre conceptes pressupostaris.

3. L'autorització de transferències la realitzarà el síndic de greuges, amb l’informe del director de l’Àrea Econòmica de les Corts Valencianes.

**Article trenta-sis**

1. Les competències en matèria d'ordenació de pagaments correspondran al síndic de greuges, a la Junta de Coordinació i Regim Interior i al secretari general, en funció de la quantia i en la forma que determine la citada junta, a proposta del síndic de greuges.

2. En tot cas, l’ordenació del pagament correspondrà sempre al síndic de greuges.

**Article trenta-set**

El règim de contractació i d'adquisició en general en la institució del Síndic de Greuges serà el que regisca per a les Corts Valencianes.

DISPOSICIO TRANSITORIA

En el termini de nou mesos el Síndic de Greuges presentarà, d'acord amb les Corts Valencianes la classificació i relació de llocs de treball de la institució, amb l'expressió de grups, nivells i nombre de places per a l'exercici de 1995, que es publicarà en el Butlletí oficial de les Corts Valencianes.

DISPOSICIO FINAL

Aquest Reglament es publicarà en el Butlletí Oficial de les Corts Valencianes i vigirà l’endemà de la seua publicació en el Diari Oficial de la Generalitat Valenciana.

Palau de les Corts Valencianes,

València, 21 de setembre de 1993

El president,

ANTONI GARCIA I MIRALLES

El secretari primer,

JULI MILLET I ESPAÑA

 

---

****[1]****Apartat 2 de l’article 8 modificat per la [**Resolució 63/VII, de 16 de juny de 2008**](http://www.dogv.gva.es/va/disposicio?sig=007938/2008), aprovada per la Comissió de Peticions, sobre reforma del Reglament d'Organització i Funcionament del Síndic de Greuges (DOGV núm. 5795 de 30.06.2008) Ref. Base de dades 007938/2008.